Francesc Cambó

Francesc Cambó i Batlle (Verges, Baix Empordà, 2 stèmber 1876 - Buenos Aires, Argentin-a, 30 avril 1947) a l'é stàit un polìtich catalan conservator, fondator e cap 
ëd la Lliga Regionalista, ministr an vàire govern ëspagneuj.

Francesc Cambó a l'ha studià drit, filosofìa e litre ant l'Università 'd Barslon-a. Dël 1901, a l'ha fondà la Lliga Regionalista de Catalunya e a l'é peui stàit elegiù deputà për Barslon-a dël 1907.

Cambó a l'ha sërcà 'd ruvé a në statù d'autonomìa për risòlve 'l problema catalan ma a l'ha peui acetà la Mancomunitat coma solussion ëd compromess.
Dòp la mòrt d'Enric Prat de la Riba, Cambó a l'é dventà l'esponent prinsipal ëd la Lliga Regionalista e a l'é dventà ministr an doi govern conservator ëspagneuj, sempre con Antoni Maura coma pressident dël govern.

Con la derota a j'elession dël 1931, chiel a l'é pa riussì a dventé deputà e a l'a decidù d'andé a vive a lë strangé andoa as trovava quandi a l'é s-ciopà la guèra sivila spagneula.

Dòp la guèra a l'ha vivù an Svìssera, ant jë Stat Unì e an Argentin-a, andoa a l'é mancà dël 1947.

Sota la mira coltural a l'ha fondà, dël 1922, la Fondassion Bernat Metge, che a l'ha virà an catalan vàire classich latin e grech, e la Fondassion Bìblica Catalana che a l'ha virà la Bibia antrega an catalan an partend dai test originaj.

Cambó, Francesc